که مرستې کمې شي، کیدای شي افغان حکومت وپاشل شي ـ ماروین واینبام
یو شمیر څیړونکي وايي د افغانستان لپاره په اوسني وخت کې د امریکا مرستې حیاتي دي او بندول يې په زیان ښکاري.
د امریکا د بهرنیو چارو وزارت د ولسمشر غني او د پخواني اجرائیه رئیس عبدالله عبدالله ترمنځ سیاسي شخړې د" امریکا ملي ګټو ته مخامخ ګواښ" ګڼلی او افغانستان سره یې سږکال لپاره د یو میلیارد ډالرومرستو د کمېدو خبر ورکړی دی. په واشنګټن کې د منځني ختيځ په انسټیټوټ کې د جنوبي اسیا د برخې کارپوه ډاکټر ماروین واینبام امریکا غږ ته وویل چې افغانستان لپاره مرستې په موجوده وخت کې حیاتې ارزښت لري. ښاغلی واینبام وايي دا ډېره جدي موضوع ده چې د عملي کېدو په صورت کې به په امنیتي سکتور اغېزه ونکړي، خو د مرستو بندیدل به په ملکي برخو او د مامورینو په معاشونو اغېزه ولري. ډاکټر ماروین وايي "د مرستو پرته د افغانستان حکومت له جدي ستونزو سره مخ کيږي. د ډېر فشار په پایله کې شاید مرکزي حکومت وپاشل شي. " ښاغلی واینبام په دې باور دی چې د امریکا د مرستو له کمېدلو سره سره به امریکا او طالبانو شوی توافق دوام وکړي. نوموړی وايي چې داسې ښکاري چې طالبانو ته زیات ارزښت ورکول کیږي. ډاکټر ماروین وايي "دې کې شک نشته چې طالبانو سره د امریکا توافق پاتي کیږي او پمپیو ویلي چې له طالبانو سره ستونزه نلري. " ډاکټر واینبام وايي د قدرت شریکولو په موضوع کې د ولسمشر غني پر خپل موقف ټینګار د نوموړي لخوا د هغه د خبل مشروعیت د ساتلو په موخه یو غبرګون دی. ماروین باوری دی چې افغانستان کې د موجود سیاسي کشمکش د پايي ته رسولو لپاره باید متبادلې لارې ولټول شي.